Ettepanek: EUROOPA PARLAMENDI JA NÕUKOGU MÄÄRUS, millega muudetakse nõukogu määrust (EÜ) nr 812/2004, millega sätestatakse meetmed vaalaliste juhusliku püügi kohta püügipiirkondades, ja muudetakse määrust (EÜ) nr 88/98 /* COM/2012/0447 final - 2012/0216 (COD) */





SELETUSKIRI 1. ETTEPANEKU TAUST Euroopa Liidu toimimise lepingus (edaspidi „alusleping”) eristatakse komisjonile delegeeritud õigust võtta vastu muid kui seadusandlikke akte, mis on üldkohaldatavad, mis täiendavad või muudavad seadusandliku akti teatavaid mitteolemuslikke osi, nagu on sätestatud aluslepingu artikli 290 lõikes 1 (delegeeritud õigusaktid), ning komisjonile antud rakendamisvolitusi võtta vastu ühetaolisi tingimusi, mis on vajalikud liidu õiguslikult siduvate aktide rakendamiseks, nagu on sätestatud aluslepingu artikli 291 lõikes 2 (rakendusaktid). Määruse (EL) nr 182/2011 vastuvõtmisega seoses tegi komisjon järgmise avalduse: „Komisjon kavatseb läbi vaadata kõik kehtivad õigusaktid, mida ei kohandatud kontrolliga regulatiivmenetluse suhtes enne Lissaboni lepingu jõustumist, et oleks võimalik hinnata, kas neid õigusakte tuleks kohandada ELi toimimise lepingu artikliga 290 kasutusele võetud delegeeritud õigusaktide süsteemiga. Komisjon esitab asjakohased ettepanekud niipea kui võimalik ning mitte hiljem kui käesolevale avaldusele lisatud soovituslikus ajakavas märgitud tähtaegadeks.”[1] Määruse (EÜ) nr 812/2004 vastavusseviimisel aluslepingu uute eeskirjadega on kõnealuse määrusega komisjonile antud volitused ümber liigitatud delegeeritavateks meetmeteks ja rakendusmeetmeteks. Seetõttu tuleks komisjonile anda õigus võtta vastu delegeeritud õigusakte, et kohandada akustiliste hoiatusseadmete suhtes kehtivaid tehnilisi nõudeid ja kasutustingimusi. Samuti tuleks komisjonile anda õigus võtta vastu rakendusakte seoses liikmesriikide aruandekohustuste korra ja vormi kehtestamisega. 2. HUVITATUD ISIKUTEGA KONSULTEERIMISE TULEMUSED JA MÕJU HINDAMINE Huvitatud isikutega ei olnud vaja konsulteerida ning mõju ei olnud vaja hinnata. 3. ETTEPANEKU ÕIGUSLIK KÜLG · Kavandatud meetmete kokkuvõte Määrata kindlaks komisjonile nõukogu määrusega (EÜ) nr 812/2004 delegeeritud õigused ning liigitada need delegeeritud või rakendamisvolitusteks. · Õiguslik alus Euroopa Liidu toimimise lepingu artikli 43 lõige 2. · Subsidiaarsuse põhimõte Ettepanek tehakse Euroopa Liidu ainupädevusse kuuluvas valdkonnas. · Proportsionaalsuse põhimõte Ettepanekuga muudetakse meetmeid, mis on juba olemas nõukogu määruses (EÜ) nr 182/2004; seega ei seata proportsionaalsuse põhimõtet kahtluse alla. · Õigusakti valik Kavandatud õigusakt: Euroopa Parlamendi ja nõukogu määrus. Muud meetmed ei oleks asjakohased järgmisel põhjusel: määrust peab muutma määrusega. 4. MÕJU EELARVELE Käesoleva meetmega ei kaasne täiendavaid liidu kulusid. 2012/0216 (COD) Ettepanek: EUROOPA PARLAMENDI JA NÕUKOGU MÄÄRUS, millega muudetakse nõukogu määrust (EÜ) nr 812/2004, millega sätestatakse meetmed vaalaliste juhusliku püügi kohta püügipiirkondades, ja muudetakse määrust (EÜ) nr 88/98 EUROOPA PARLAMENT JA EUROOPA LIIDU NÕUKOGU, võttes arvesse Euroopa Liidu toimimise lepingut, eriti selle artikli 43 lõiget 2, võttes arvesse Euroopa Komisjoni ettepanekut, võttes arvesse Euroopa Majandus- ja Sotsiaalkomitee arvamust, olles edastanud seadusandliku akti eelnõu riikide parlamentidele, toimides seadusandliku tavamenetluse kohaselt ning arvestades järgmist: (1) Nõukogu määrusega (EÜ) nr 812/2004[2] antakse komisjonile volitused kõnealuse määruse mõne sätte rakendamiseks. (2) Lissaboni lepingu jõustumisest tulenevalt on vaja komisjonile määruse (EÜ) nr 812/2004 rakendamiseks antud volitused viia vastavusse Euroopa Liidu toimimise lepingu artiklitega 290 ja 291. (3) Määruse (EÜ) nr 812/2004 teatavate sätete kohaldamiseks tuleks komisjonile anda volitused võtta Euroopa Liidu toimimise lepingu artikli 290 kohaselt vastu õigusakte seoses akustiliste hoiatusseadmete tehniliste nõuete ja kasutamistingimustega. (4) On eriti oluline, et komisjon viiks delegeeritud õigusaktide vastuvõtmist ette valmistades läbi vajalikud konsultatsioonid, sealhulgas ka ekspertide tasemel. (5) Komisjon peaks delegeeritud õigusaktide ettevalmistamisel ja koostamisel tagama asjaomaste dokumentide sama- ja õigeaegse ning nõuetekohase edastamise Euroopa Parlamendile ja nõukogule. (6) Selleks et tagada ühetaolised tingimused määruse (EÜ) nr 812/2004 nende sätete rakendamiseks, milles käsitletakse liikmesriikide aruandekohustuste täitmise korda ja vormi, tuleks komisjonile anda rakendusvolitused. Neid volitusi tuleks teostada kooskõlas Euroopa Parlamendi ja nõukogu 16. veebruari 2011. aasta määrusega (EL) nr 182/2011, millega kehtestatakse eeskirjad ja üldpõhimõtted, mis käsitlevad liikmesriikide läbiviidava kontrolli mehhanisme, mida kohaldatakse komisjoni rakendamisvolituste teostamise suhtes[3]. (7) Seepärast tuleks määrust (EÜ) nr 812/2004 vastavalt muuta, ON VASTU VÕTNUD KÄESOLEVA MÄÄRUSE: Artikkel 1 Määrust (EÜ) nr 812/2004 muudetakse järgmiselt. (1) Artikli 3 lõige 1 asendatakse järgmisega: „1. Artikli 2 lõike 1 kohaldamisel kasutatavad akustilised hoiatusseadmed peavad vastama tehnilistele nõuetele ja kasutustingimustele. Kõnealused nõuded ja tingimused on määratletud II lisas. Komisjonile antakse õigus muuta II lisa delegeeritud õigusaktidega, mis on vastu võetud kooskõlas artikliga 8a, et kohandada kõnealust lisa tehnika ja teaduse arenguga.” (2) Artikkel 8 asendatakse järgmisega: „Artikkel 8 Rakendamine Üksikasjalikud eeskirjad artikli 6 kohase aruandmise korra ja vormi kohta võib kehtestada rakendusaktidega, mis on vastu võetud artikli 8b lõikes 2 sätestatud kontrollimenetluse kohaselt.” (3) Lisatakse artiklid 8a ja 8b: „Artikkel 8a Delegeeritud volituste rakendamine 1. Komisjonile antakse õigus võtta vastu delegeeritud õigusakte käesolevas artiklis sätestatud tingimustel. 2. Artikli 3 lõikes 1 osutatud õigus delegeeritakse komisjonile määramata ajaks. 3. Euroopa Parlament ja nõukogu võivad artikli 3 lõikes 1 osutatud delegeerimise igal ajal tagasi võtta. Tagasivõtmise otsusega lõpetatakse otsuses nimetatud volituste delegeerimine. Otsus jõustub järgmisel päeval pärast selle avaldamist Euroopa Liidu Teatajas või otsuses kindlaksmääratud hilisemal kuupäeval. See ei mõjuta juba jõustunud delegeeritud õigusaktide kehtivust. 4. Niipea kui komisjon on delegeeritud õigusakti vastu võtnud, teeb ta selle üheaegselt teatavaks Euroopa Parlamendile ja nõukogule. 5. Artikli 3 lõike 1 kohaselt vastu võetud delegeeritud õigusakt jõustub üksnes juhul, kui Euroopa Parlament ega nõukogu ole kahe kuu jooksul pärast õigusakti neile teatavakstegemist esitanud selle suhtes vastuväiteid või kui Euroopa Parlament ja nõukogu on enne kõnealuse tähtaja möödumist komisjonile teatanud, et nad ei esita vastuväiteid. Euroopa Parlamendi või nõukogu algatusel pikendatakse kõnealust tähtaega kahe kuu võrra. Artikkel 8b Komiteemenetlus 1. Komisjoni abistab määruse (EÜ) nr 2371/2002 artikli 30 kohaselt loodud kalanduse ja vesiviljeluse nõuandekomitee. Kõnealune komitee on komitee määruse (EL) nr 182/2011 tähenduses. 2. Käesolevale lõikele viitamisel kohaldatakse määruse (EL) nr 182/2011 artiklit 5.” Artikkel 2 Käesolev määrus jõustub kahekümnendal päeval pärast selle avaldamist Euroopa Liidu Teatajas. Käesolev määrus on tervikuna siduv ja vahetult kohaldatav kõikides liikmesriikides. Brüssel, Euroopa Parlamendi nimel Nõukogu nimel president eesistuja [1] ELT L 55, 28.2.2011, lk 19. [2] ELT L 150, 30.4.2004, lk 12. [3] ELT L 55, 28.2.2011, lk.13.